Document ID: /roh_data/filtered/fineweb-2-filterrobots_roh.jsonl.gz/63153

Cumenzà cun sia atgna interpresa da transports e da dismetter ruments ha Reto Crüzer il 1980 a Scuol. Quella giada era el in dals paucs sin l’areal che tutga oz tar Scuol Ost. Oz vegnia il mastergn indigen stgatschà pli e pli a l’ur dal quartier e stoppia far plazza a chasas d’abitar sco per exempel ils Monolits.
Entant è l’interpresa da Reto Crüzer er vi da translocar giu Sot Ruinas, nua ch’el ha era cumprà ina halla per sia infrastructura. Tge che capita cun l’areal che vegn liber, na sa l’affarist betg anc concret. In’idea da realisar abitaziuns per indigenas ed indigens na saja betg pussibla causa la zona.
Jau na poss betg laschar l’areal che vegn liber senza duvrar el. Pussibel è ch’i dat ina lavandaria d’autos.
Era sche Reto Crüzer ha surpassà la vegliadetgna da pensiun, vul el anc manar ses affar ils proxims stgars dus onns. Cun 70 duai l’affar vegnir surdà a ses trais figls.
Ruaus la fin d’emna
Reto Crüzer sez abita er en il quartier Scuol Ost. Quel na vegnia el betg a bandunar. Surtut la fin d’emna cura ch’il travasch da tut las interpresas enturn el fa era pausa, dettia muments custaivels e preziads, uschia il chatschader passiunà da 68 onns.